KIRJALLINEN KYSYMYS E-0910/01 esittäjä(t): Luis Berenguer Fuster (PSE) komissiolle. Espanjan kilpailuviranomaisten toteamat sähköntuotantomarkkinoille pääsyn esteet.



Virallinen lehti nro 318 E , 13/11/2001 s. 0150 - 0151



KIRJALLINEN KYSYMYS E-0910/01 esittäjä(t): Luis Berenguer Fuster (PSE) komissiolle (28. maaliskuuta 2001) Aihe: Espanjan kilpailuviranomaisten toteamat sähköntuotantomarkkinoille pääsyn esteet Espanjan kilpailutuomioistuimen selvityksessä, joka koskee Endesan ja Iberdolan fuusiota, analysoidaan yksityiskohtaisesti Espanjan sähköalan markkinoille pääsyn esteitä. Tällaisia esteitä ovat muun muassa sääntelyriski, ulkoinen eristyneisyys, strategiset omaisuuserät, liian suuri keskittyminen, vertikaalinen integraatio ja kilpailusta aiheutuvat siirtymäkustannukset. Näistä syistä Espanjan sähkömarkkinoilla ei ole juurikaan kilpailua. Siirtymäkustannuksia koskevassa selvityksen osassa todetaan, että ne vaikeuttavat uusien toimijoiden pääsyä markkinoille kahdesta syystä. Ensinnäkin siirtymäkustannukset estävät sen, että yhteiset hinnat heijastaisivat todellisuutta ja palautuisivat markkinoille. Toiseksi hintarajat johtavat jäykkyyteen, joka lisää vaaraa, että uudet toimijat eivät saa investointejaan takaisin, koska enimmäisrajaa (6 pesetaa/kWh) sovelletaan kaikkiin. Onko komissio samaa mieltä kilpailutuomioistuimen Espanjan sähköalan markkinoista tekemästä analyysistä? Loyola de Palacion komission puolesta antama vastaus (5. kesäkuuta 2001) Komissio panee merkille, että Espanjan sähkömarkkinoiden talousanalyysin, johon parlamentin jäsen viittaa, suoritti Espanjan kilpailuviranomainen (Tribunal de Defensa de la Competencia) Espanjan kahden suurimman sähköyhtiön, Endesan ja Iberdrolan, fuusion yhteydessä. Komission oma arvio Euroopan sähkömarkkinoista kokonaisuutena käy ilmi energian sisämarkkinoiden toteuttamista(1) koskevasta tiedonannosta, jonka komissio antoi parlamentille ja neuvostolle. Tiedonannossaan komissio kuvaa rohkaisevaa edistystä, jota on saavutettu Euroopan sähkö- ja kaasumarkkinoiden kehityksessä. Täysin yhdentyneiden markkinoiden lopullista tavoitetta ei ole kuitenkaan vielä saavutettu. Sen vuoksi komissio ehdottaa sääntöjä, joiden tavoitteena on todellisten yhtenäismarkkinoiden luominen viidentoista melko vapautettujen, mutta pitkälti kansallisten markkinoiden sijaan. Komissio uskoo, että kun Euroopan parlamentti ja neuvosto hyväksyvät nämä ehdotukset, jäljellä olevat tärkeimmät esteet todella toimivien sisämarkkinoiden luomiselta alkavat poistua ja markkinoiden avautuminen nopeutuu. Ehdotuksilla on erityisesti myönteinen vaikutus perustavaa laatua oleviin ongelmiin, jotka vaivaavat useimpia jäsenvaltioita ja jotka Espanjan kilpailuviranomainen tunnisti myös Espanjan markkinoilta, mihin parlamentin jäsen viittaakin. Komissio on tietoinen Espanjan kilpailuviranomaisen väitteistä, jotka koskevat Espanjan oikeusjärjestelmän suhtautumista hukkakustannusten hyvittämiseen. Komissio tutkii parhaillaan oikeusjärjestelmän yhteensopivuutta yhteisön valtiontukia koskevien sääntöjen kanssa. Komissio ottaa analyysissä huomioon kaikki avainseikat, kuten Espanjan viranomaisten taannoin tekemät lainsäädännön muutokset sekä muut yhteisön säännöt tai oikeustapaukset, joilla voi olla merkitystä tämän tapauksen kannalta. (1) KOM(2001) 125 lopullinen.